ΓΡΑΠΤΗ ΕΡΩΤΗΣΗ E-3504/97 υποβολή: Mathieu Grosch (PPE) προς την Επιτροπή (10 Νοεμβρίου 1997)

Θέμα: Υποβολή προσφορών (ΓΔ ΧXΙΙ/19/97) για τη διοργάνωση του NETDAY

Η Επιτροπή προκήρυξε το καλοκαίρι διαγωνισμό (ΓΔ ΧΧΙΙ/19/97) για τη διοργάνωση του NETDAY το 1998. Υπέβαλαν προσφορές δύο όμιλοι, ο ένας για ποσόν ύψους 494.000 Ecu και ο άλλος για ποσόν 900.000 Ecu περίπου.

Η Επιτροπή δεν προέκρινε κάποια από τις δύο μελέτες, χωρίς όμως να ειδοποιήσει τους υποψηφίους. Αντίθετα, προκήρυξε νέο διαγωνισμό με προθεσμία τις 31 Οκτωβρίου, χωρίς να διευκρινίζει εάν τα στοιχεία του διαγωνισμού αυτού θα διατίθενται στο Internet ούτε σε ποιά επίσημη εφημερίδα θα δημοσιευθούν.

Η Επιτροπή, που θα έπρεπε να δίνει το καλό παράδειγμα για την ορθή εφαρμογή των οδηγιών που η ίδια προτείνει, θα μπορούσε να αναφέρει:

1. Τους λόγους για τους οποίους δεν έδωσε συνέχεια στις υποβληθείσες μελέτες και γιατί δεν κατακύρωσε το διαγωνισμό στο μειοδότη;

2. Είναι κανονικό να αποφασίζει η Επιτροπή χωρίς κάποια εξήγηση να προκηρύξει νέο διαγωνισμό υποβολής προσφορών, ταυτόσημο ουσιαστικά με τον προηγούμενο, με εξαίρεση το ότι δίδεται μεγαλύτερη έμφαση στην εκτίμηση του NETDAY 1997;

3. Είναι κανονικό, όμιλος που συνενώνει δύο σουηδικές εταιρείες υποστηριζόμενες από μία οργανωτική ομάδα περιλαμβάνουσα τους Υπουργούς Παιδείας να έχει ήδη λάβει εκτός διαγωνισμού 500.000 Ecu για τη συγκρότηση και τη διαχείριση του σημερινού WEB-SITE και να μπορεί να συμμετάσχει στο νέο διαγωνισμό με την επίσημη υποστήριξη ενός μέλους της COREΡER;

4. Έχει η Επιτροπή επίγνωση των νομικών και πολιτικών συνεπειών των αποφάσεων που ωθείται να λάβει υπό συνθήκες τόσο λίγο διαφανείς;

Απάντηση της κας Cresson εξ ονόματος της Επιτροπής (16 Δεκεμβρίου 1997)

Δεδομένου του ότι η πρόσκληση υποβολής προσφορών ΧΧΙΙ/19/97 δεν οδήγησε στην υποβολή αποδεκτών προσφορών, η Επιτροπή έκρινε ότι όφειλε να προκηρύξει νέο διαγωνισμό. Κατά συνέπεια, ζήτησε να δημοσιευθεί νέα προκήρυξη διαγωνισμού (ΧΧΙΙ/26/97) στην Επίσημη Εφημερίδα ((ΕΕ L 209 της 24.7.1992. )).

1. Πράγματι, είχαν παραληφθεί δύο προσφορές ύστερα από την πρώτη πρόσκληση υποβολής προσφορών. Οι ενλόγω προσφορές κρίθηκαν ακατάλληλες για έγκριση καθώς, και οι δύο, παρουσίαζαν ελλείψεις. Εξάλλου, παρόλο που η συγγραφή υποχρεώσεων όριζε ρητά ότι ο διαγωνισμός συμπεριλαμβάνει την αξιολόγηση των Netd@ys 1997 και την προετοιμασία των Netd@ys 1998, καμία από τις δύο προσφορές δεν ανέπτυσσε επαρκώς το πρώτο σκέλος. Δεδομένου του ότι, μετά τη δημοσίευση της προκήρυξης διαγωνισμού στην Επίσημη Εφημερίδα, μεγάλος αριθμός οργανισμών (136) είχαν ζητήσει το τεύχος συγγραφής υποχρεώσεων, η Επιτροπή έκρινε ότι το ενλόγω τεύχος δεν ήταν αρκετά ακριβές και δεν επέτρεπε στους ενδιαφερόμενους οργανισμούς να υποβάλουν ικανοποιητικές προσφορές.

2. Η Επιτροπή μερίμνησε ώστε το τεύχος συγγραφής υποχρεώσεων της νέας πρόσκλησης υποβολής προσφορών να χαρακτηρίζεται από μεγαλύτερη ακρίβεια, προκειμένου οι ενδεχόμενοι υποψήφιοι να ενημερώνονται καλύτερα σχετικά με τις εργασίες που πρέπει να εκτελέσουν στο πλαίσιο αυτού του διαγωνισμού (όπως παρατηρεί ο αξιότιμος βουλευτής, δόθηκαν, ιδίως, διευκρινίσεις για το σκέλος του διαγωνισμού που αφορά την αξιολόγηση των Netd@ys 1997). Το νέο τεύχος συγγραφής υποχρεώσεων διαφέρει ουσιαστικά από το πρώτο, ιδίως ως προς τη διατύπωση των στόχων (οι οποίοι προσδιορίζονται με σαφήνεια βάσει τριών διαφορετικών πτυχών: αξιολόγηση της εμπειρίας για το 1997, προετοιμασία των Netd@ys 1998 και παρουσίαση, με βάση τις εμπειρίες του 1997 και του 1998, προσανατολισμών με στόχο να δοθεί προώθηση στον εξοπλισμό των σχολείων σε τεχνολογίες πληροφορικής και επικοινωνίας). Ας σημειωθεί ότι, με βάση αυτή την ενισχυμένη συγγραφή υποχρεώσεων, η Επιτροπή έλαβε σημαντικά μεγαλύτερο αριθμό προσφορών.

3. Με σεβασμό των κανόνων που διέπουν τους δημόσιους διαγωνισμούς, η Επιτροπή επέλεξε την ανοικτή διαδικασία για την πρόσκληση υποβολής προσφορών. Η συμμετοχή ενός υποψηφίου σε δραστηριότητες διαφορετικές από εκείνες που προβλέπει ο διαγωνισμός δεν συνεπάγεται τον αποκλεισμό του ενλόγω υποψηφίου. Στη συγκεκριμένη περίπτωση, ο ένας από τους δύο υποψηφίους είχε, πράγματι, επιλεγεί για την εκτέλεση των Netd@ys 1997, ύστερα από διαδικασία πρόσκλησης υποβολής προσφορών. Είχε επίσης επιλεγεί ένα σχέδιο που υπέβαλε ο άλλος υποψήφιος, ύστερα από διαδικασία πρόσκλησης υποβολής προστάσεων στο πλαίσιο της ενλόγω εκδήλωσης.

4. Η Επιτροπή δεν θεωρεί ότι ενεργεί χωρίς διαφάνεια όσον αφορά τη νέα δημοσίευση της πρόσκλησης υποβολής προσφορών. Πρέπει επίσης να σημειωθεί ότι η εφαρμογή της πρωτοβουλίας Netd@ys συνοδεύτηκε από τη σύσταση επιτροπής διαχείρισης (στην οποία τονίζεται ότι συμμετείχαν μέλη των δύο υποψήφιων οργανισμών). Η ενλόγω επιτροπή διαχείρισης είχε ενημερωθεί σχετικά με την ανάγκη της νέας πρόσκλησης υποβολής προσφορών ΧΧΙΙ/19/97.